**1ο ΓΥΜΝΑΣΙΟ ΑΝΑΤΟΛΗΣ ΙΩΑΝΝΙΝΩΝ**

**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ**

**Σχολικό έτος 2022-2023**

**Κανόνες και Υποχρεώσεις που αφορούν την ομαλή φοίτηση των μαθητών**

Από το  σχολικό έτος  2020-2021, κάθε σχολική μονάδα Πρωτοβάθμιας και Δευτεροβάθμιας Εκπαίδευσης οφείλει να έχει εγκεκριμένο Εσωτερικό Κανονισμό Λειτουργίας στον οποίο αναφέρονται θέματα σχετικά με τη λειτουργία της.

Με τον όρο Εσωτερικός Κανονισμός Λειτουργίας του Σχολείου εννοούμε το σύνολο των όρων και των κανόνων που αποτελούν προϋποθέσεις, για να πραγματοποιείται ανενόχλητα, μεθοδικά και αποτελεσματικά το έργο του Σχολείου. Επιπλέον, ο Εσωτερικός Κανονισμός Λειτουργίας του Σχολείου αποτελεί σημαντικό παιδαγωγικό μέσο που βοηθά στην ομαλή σχολική ζωή, στη συνεργασία, στην αλληλεγγύη, στον δημοκρατικό διάλογο και στην αποδοχή της διαφορετικότητας.

Σκοπός του Εσωτερικού Κανονισμού Λειτουργίας του Σχολείου είναι η θεμελίωση ενός πλαισίου που υποστηρίζει το εκπαιδευτικό έργο και την απρόσκοπτη συμμετοχή όλων στην εκπαιδευτική διαδικασία, η διαμόρφωση κλίματος που στηρίζει την ολόπλευρη ανάπτυξη της προσωπικότητας των μαθητών/μαθητριών, η εξασφάλιση της σωματικής ασφάλειας και της συναισθηματικής πλήρωσης όλων των μελών της σχολικής κοινότητας, κ.ά.

Ο Εσωτερικός Κανονισμός Λειτουργίας συντάσσεται ύστερα από εισήγηση του Διευθυντή/της Διευθύντριας της σχολικής μονάδας και με τη συμμετοχή όλων των μελών του συλλόγου διδασκόντων, των μελών του διοικητικού συμβουλίου του συλλόγου γονέων και κηδεμόνων, καθώς και εκπροσώπου του οικείου Δήμου. Στις σχολικές μονάδες της δευτεροβάθμιας εκπαίδευσης στη διαδικασία του προηγούμενου εδαφίου συμμετέχει και το Προεδρείο του δεκαπενταμελούς μαθητικού συμβουλίου. Η απόφαση εγκρίνεται από τον Συντονιστή/τη Συντονίστρια Εκπαιδευτικού Έργου που έχει την παιδαγωγική ευθύνη του Σχολείου και από τον Διευθυντή/τη Διευθύντρια Εκπαίδευσης. Ο Εσωτερικός Κανονισμός Λειτουργίας κοινοποιείται σε όλους τους γονείς/κηδεμόνες και αναρτάται στον ιστότοπο του Σχολείου, την πρώτη φορά εφαρμογής του αμέσως μετά την έγκριση αυτού, ενώ τα επόμενα έτη με την έναρξη του σχολικού έτους. Η ακριβής τήρησή του αποτελεί ευθύνη και υποχρέωση της Διεύθυνσης του Σχολείου, των εκπαιδευτικών, των μαθητών/μαθητριών και των γονέων/κηδεμόνων.

Ο Εσωτερικός Κανονισμός Λειτουργίας επικαιροποιείται σε τακτά χρονικά διαστήματα, μέσω της προβλεπόμενης από τον νόμο συμμετοχικής διαδικασίας όλων των μελών της σχολικής κοινότητας, έτσι ώστε να συμπεριλαμβάνει νέες νομοθετικές ρυθμίσεις, να ανταποκρίνεται στις αλλαγές των συνθηκών λειτουργίας του Σχολείου και τις, κατά καιρούς, Αποφάσεις των αρμόδιων συλλογικών οργάνων του. Ο κοινά συμφωνημένος Εσωτερικός Κανονισμός Λειτουργίας βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές. Η τήρησή του από τους μαθητές/τις μαθήτριες, τους/τις εκπαιδευτικούς και τους γονείς/κηδεμόνες, με αμοιβαίο σεβασμό στον διακριτό θεσμικό ρόλο τους, ώστε να έχει πληρότητα, γενική αποδοχή και εφαρμογή, αποτελεί προϋπόθεση της εύρυθμης λειτουργίας του Σχολείου. Είναι το θεμέλιο πάνω στο οποίο μπορεί το Σχολείο να οικοδομήσει για να πετύχει τους στόχους και το όραμά του.

Θέματα που ανακύπτουν και δεν προβλέπονται από τον Κανονισμό, αντιμετωπίζονται κατά περίπτωση από τον Διευθυντή/τη Διευθύντρια του Σχολείου και τον Σύλλογο Διδασκόντων/Διδασκουσών, καθώς και από τον Συντονιστή/τη Συντονίστρια Εκπαιδευτικού Έργου, σύμφωνα με τις αρχές της παιδαγωγικής επιστήμης και την εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

Ο Εσωτερικός Κανονισμός Λειτουργίας ισχύει για ένα σχολικό έτος**.**

**Περιεχόμενο του Εσωτερικού Κανονισμού**

**Οι κεντρικοί άξονες του Εσωτερικού Κανονισμού**

**1. Προσέλευση – παραμονή μαθητών στο Σχολείο και αποχώρηση από αυτό.**

Η έγκαιρη προσέλευση των μαθητών/μαθητριών στο σχολείο καθώς και η τακτική και ανελλιπής φοίτηση αποτελούν βασικά στοιχεία της εκπαιδευτικής διαδικασίας. Οι μαθητές/μαθήτριες προσέρχονται στο σχολείο πριν από την έναρξη των μαθημάτων (08.15), ενώ όσοι προσέρχονται με καθυστέρηση παραμένουν σε καθορισμένο, εκ των προτέρων, χώρο στο Σχολείο και εισέρχονται στην τάξη τους, μετά την ολοκλήρωση της τρέχουσας διδακτικής ώρας. Οι μαθητές/μαθήτριες δεν επιτρέπεται να αποχωρήσουν από το Σχολείο πριν από τη λήξη των μαθημάτων (13.15, 14.00) χωρίς άδεια. Αν παρουσιαστεί ανάγκη έκτακτης αποχώρησης, κατά τη διάρκεια του σχολικού ωραρίου (π.χ. ασθένεια), ενημερώνεται ο/η γονέας/κηδεμόνας για να παραλάβει το παιδί του/της, εφόσον αυτό είναι ανήλικο. Σε περίπτωση που υποπέσει στην αντίληψη των καθηγητών ότι κάποιος μαθητής δεν εισέρχεται στην αίθουσα με την έναρξη της διδακτικής ώρας, ή ότι δεν προσέρχεται εγκαίρως, ή ότι έχει αποχωρήσει από το σχολείο χωρίς να έχει λάβει άδεια, θα ενημερώνεται ο κηδεμόνας και σε περίπτωση υποτροπής ο σύλλογος διδασκόντων του σχολείου θα λάβει τα απαραίτητα μέτρα ώστε να διασφαλιστεί η ομαλή φοίτησή του.

**Ενημέρωση για τις απουσίες - Όρια απουσιών**

Το μέγιστο δυνατό όριο του συνόλου των απουσιών που μπορεί να σημειώσει ένας μαθητής κατά τη διάρκεια ολόκληρου του σχολικού έτους είναι: **114 απουσίες** (για κάθε πλήρη ημέρα υπολογίζονται 6 ή 7 διδακτικές ώρες). Υπέρβαση αυτού του ορίου οδηγεί σε επανάληψη της φοίτησης στην ίδια τάξη. Οι μονόωρες απουσίες, είτε οφείλονται σε καθυστερημένη προσέλευση στο μάθημα είτε οφείλονται σε αποβολή από το μάθημα δεν δικαιολογούνται.

Οι γονείς-κηδεμόνες των μαθητών μπορούν να προσέρχονται στο σχολείο (ύστερα από τηλεφωνική επικοινωνία) προκειμένου να ενημερώνονται για την φοίτησή των παιδιών τους. Μόλις οριστικοποιηθεί το εβδομαδιαίο πρόγραμμα διδασκαλίας, θα ανακοινωθούν οι ώρες επικοινωνίας με τους διδάσκοντες και τους υπευθύνους των τμημάτων.  Σε περίπτωση που κάποιος μαθητής υπερβεί τις 30 απουσίες, στις πρώτες ημέρες του επομένου μήνα θα στέλνεται ενημερωτικό σημείωμα σε ηλεκτρονική μορφή ή ταχυδρομικώς σε κάποιες περιπτώσεις στον κηδεμόνα προκειμένου να λάβει γνώση.

**Χρήση κινητών τηλεφώνων**

Σύμφωνα με την 132328/Γ2/07-12-2006 εγκύκλιο του Υπουργείου Παιδείας **η κατοχή και χρήση κινητών τηλεφώνων** καθώς και κάθε άλλου ηλεκτρονικού μέσου καταγραφής εικόνας ή/και ήχου στα σχολεία **απαγορεύεται.** Σε περίπτωση που γίνει αντιληπτό από τους καθηγητές ότι κάποιος μαθητής φέρει μαζί του στο σχολείο ή χρησιμοποιεί κινητό τηλέφωνο ή άλλη ηλεκτρονική συσκευή, αυτή θα αφαιρείται και θα παραμένει φυλαγμένη στο σχολείο μέχρι να παραληφθεί από τον κηδεμόνα του μαθητή. Σε περίπτωση επανάληψης παρόμοιου κρούσματος θα συνέρχεται ο σύλλογος των καθηγητών προκειμένου να επιληφθεί του ζητήματος με στόχο τον τρόπο παρέμβασης ώστε να αντιμετωπιστεί αποτελεσματικά. Τονίζουμε ότι τα τηλέφωνα της Γραμματείας του σχολείου είναι στη διάθεση των μαθητών καθ’ όλη τη διάρκεια του διδακτικού ωραρίου σε περίπτωση που επιθυμούν να επικοινωνήσουν με την οικογένειά του

**Κάπνισμα**

Το κάπνισμα στους χώρους του σχολείου, εσωτερικούς και εξωτερικούς, **απαγορεύεται αυστηρά**. Σε περίπτωση παραβίασης του κανονισμού αυτού θα ενημερώνεται ο κηδεμόνας του μαθητή και αν κριθεί απαραίτητο ο σύλλογος των διδασκόντων του σχολείου σε συνεργασία με το σχολικό συμβούλιο θα επιλαμβάνεται του θέματος με στόχο μια δραστική κι αποτελεσματική παρέμβαση πρόληψης και αντιμετώπισης. Προς την κατεύθυνση αυτή το σχολείο μας αξιοποιεί τη συνεργασία με τη διεπιστημονική ομάδα του ΚΕΝΤΡΟΥ ΠΡΟΛΗΨΗΣ ΤΩΝ ΕΞΑΡΤΗΣΕΩΝ & ΠΡΟΑΓΩΓΗΣ ΤΗΣ ΨΥΧΟΚΟΙΝΩΝΙΚΗΣ ΥΓΕΙΑΣ Ν. ΙΩΑΝΝΙΝΩΝ (Σχεδία). Παράλληλα διεξάγονται από εκπαιδευτικούς του σχολείου μας Προγράμματα Αγωγής Υγείας με την καθοδήγηση του παραπάνω Κέντρου.

**2. Συμπεριφορά μαθητών - Παιδαγωγικός ρόλος του σχολείου**

**Οι μαθητές:** Οφείλουν να προσέρχονται έγκαιρα στο σχολείο και να παραμένουν στο προαύλιο μέχρι να χτυπήσει το κουδούνι. Συστηματική και αδικαιολόγητη καθυστέρηση ελέγχεται από το σχολείο. Προσέχουν τις σχολικές ενημερώσεις και ενημερώνουν σχετικά τους γονείς τους. Στο διάλειμμα βγαίνουν στην αυλή του σχολείου και η τάξη παραμένει κλειδωμένη. Οι επιμελητές έχουν την ευθύνη καθαρίσματος του πίνακα και του ανοίγματος/κλεισίματος των παραθύρων. Παραμένουν εντός του σχολείου στο διάλειμμα μόνο σε περίπτωση άσχημων καιρικών συνθηκών ή όταν ασθενούν και δεν μπορούν να φύγουν από το σχολείο. Δεν τρώνε και δεν πίνουν μέσα στην τάξη. Φροντίζουν να διατηρούν καθαρές τις αίθουσες, καθώς και τους κοινόχρηστους χώρους. Όταν χτυπήσει το κουδούνι, μπαίνουν γρήγορα στην τάξη πριν από τον καθηγητή. Εξυπηρετούνται από το κυλικείο, μόνο κατά τη διάρκεια του διαλείμματος. Συμμετέχουν στις ενδοσχολικές και εξωσχολικές δραστηριότητες του σχολείου πρόθυμα, καλλιεργώντας την αισθητική τους παιδεία και αναπτύσσοντας δεξιότητες.

Η σχολική κοινότητα αποτελεί ένα κοινωνικό υποσύνολο που έχει ως σκοπό να βοηθήσει το παιδί να εκπαιδευτεί στα δικαιώματα που έχει, μέσω της άσκησης των δικαιωμάτων- ελευθεριών του, αλλά και μέσω της επίτευξης σεβασμού προς τα δικαιώματα των συμμαθητών του, καθώς και να το προστατέψει από τις διάφορες μορφές παραβίασής τους. Προκειμένου, λοιπόν, να διασφαλισθούν οι συνθήκες γενικότερης λειτουργικότητας και ευνομίας στη σχολική κοινότητα προβλέπεται η σύνταξη (με συμμετοχή και των ίδιων των μαθητών) και η εφαρμογή σχολικών κανονισμών, ως απόρροια των αξιών που πρέπει να διέπουν τη σχολική ζωή. Σ’ ένα τέτοιο πλαίσιο δημοκρατικής λειτουργίας του σχολείου οι μαθητές σε συνεργασία με τους συμμαθητές και τους καθηγητές τους συν-διαμορφώνουν έναν «Κώδικα Ειρηνικής Συνύπαρξης στο σχολείο» με στόχο την εξασφάλιση του κατάλληλου σχολικού περιβάλλοντος που θα εγγυάται την ασφάλεια και το σεβασμό της προσωπικότητας όλων ανεξαιρέτως των μελών του. Συνεπώς κάθε μορφή βίας, σωματική, λεκτική, κοινωνική, ηλεκτρονική κλπ, ακόμα και με τη μορφή παιχνιδιού δεν έχει θέση στο σχολείο.

Αποκλίσεις των μαθητών από τη δημοκρατική συμπεριφορά, τους κανόνες του σχολείου, τους όρους της ισότιμης συμμετοχής στη ζωή του Σχολείου, από τον οφειλόμενο σεβασμό στον/στην εκπαιδευτικό, στη σχολική περιουσία, στον συμμαθητή/τη συμμαθήτρια, πρέπει να θεωρούνται σχολικά παραπτώματα. Τα σχολικά παραπτώματα θα αντιμετωπίζονται από το σχολείο, σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων πρέπει να είναι η τελευταία επιλογή, χωρίς όμως να αποκλείεται ως παιδαγωγικό μέτρο. Τα θέματα παραβατικής συμπεριφοράς των μαθητών/ μαθητριών στο Σχολείο αποτελούν αντικείμενο συνεργασίας του/της εκπαιδευτικού της τάξης με τον/τη Σύμβουλο Σχολικής ζωής, τον Διευθυντή/τη Διευθύντρια της σχολικής μονάδας, τον Σύλλογο Διδασκόντων/Διδασκουσών και τον Συντονιστή/τη Συντονίστρια Εκπαιδευτικού Έργου, προκειμένου να υπάρξει η καλύτερη δυνατή παιδαγωγική αντιμετώπισή τους. Σε κάθε περίπτωση και πριν από οποιαδήποτε απόφαση, λαμβάνεται υπόψη η βασική αρχή του σεβασμού της προσωπικότητας και των δικαιωμάτων του παιδιού.

**3. Πρόληψη φαινομένων Βίας και Σχολικού εκφοβισμού**

H ανάπτυξη θετικού σχολικού κλίματος αποτελεί σημαντικό παράγοντα της διαδικασίας πρόληψης ή/και αντιμετώπισης φαινομένων βίας, παρενόχλησης, εξαναγκασμού και σχολικού εκφοβισμού. Χαρακτηριστικά του θετικού και υγιούς σχολικού κλίματος είναι ο αμοιβαίος σεβασμός, η αποδοχή της διαφορετικότητας, η προώθηση της συνεργασίας με Φορείς, η συνεργασία του Σχολείου με την οικογένεια, κ.ά

Στα πλαίσια αυτής της καλής συνεργασίας ανάμεσα στο σχολείο και την οικογένεια, ζητάμε από γονείς και μαθητές να μας ενημερώσετε άμεσα σε περίπτωση που πληροφορηθείτε ότι κάποια παιδιά θυματοποιούνται ή εμπλέκονται σε περιστατικά βίας και εκφοβισμού στο σχολείο. Εκπαιδευτικοί και γονείς έχουμε την ευθύνη και το ρόλο της διαπαιδαγώγησης των παιδιών. Κοινός στόχος μας είναι η διαμόρφωση χαρούμενων και υγειών προσωπικοτήτων με ψυχοκοινωνικές δεξιότητες και κοινωνικές αξίες που θα τα ενδυναμώσουν να αντιμετωπίσουν τις δυσκολίες της ζωής τους με τρόπο ώριμο και ορθό. Για το λόγο αυτό, ο Διευθυντής και οι Εκπαιδευτικοί του σχολείου μας θα βρίσκονται πάντα στο πλευρό των παιδιών για να συνεργαστούμε και να αντιμετωπίσουμε τις τυχόν επιθετικές συμπεριφορές τις οποίες, είτε τα ίδια έχουν αντιληφθεί, είτε έχουν πληροφορηθεί από συμμαθητές τους. Σκοπός μας είναι να εξασφαλίσουμε ένα σχολείο ασφαλές για όλους μας.

**4. Σχολικές Εκδηλώσεις - Δραστηριότητες - Εκπαιδευτικές επισκέψεις – Εκδρομές**

Το Σχολείο οργανώνει μια σειρά εκδηλώσεων/δραστηριοτήτων, που στόχο έχουν τη σύνδεση σχολικής και κοινωνικής ζωής, τον εμπλουτισμό των υπαρχουσών γνώσεων των μαθητών/μαθητριών, την απόκτηση δεξιοτήτων ζωής και την ευαισθητοποίησή τους σε κοινωνικά θέματα. Οι ενδοσχολικές εκδηλώσεις, οι σχολικές δραστηριότητες και η συμμετοχή σε καινοτόμα σχολικά προγράμματα πρέπει να γίνονται με πρωτοβουλίες, ιδέες και ευθύνη των ίδιων των μαθητών/μαθητριών, διότι έτσι αυτοί/αυτές αισθάνονται υπεύθυνοι/υπεύθυνες, αναδεικνύουν τις ικανότητές τους, τις κλίσεις τους, τα ενδιαφέροντά τους και το ταλέντο τους.

Κατά τη διάρκεια του σχολικού έτους προβλέπεται να πραγματοποιηθούν ορισμένες διδακτικές επισκέψεις ή εκπαιδευτικές εκδρομές (ημερήσιες ή/και πολυήμερες). Για την πραγματοποίηση αυτών των δραστηριοτήτων απαιτείται η έγγραφη συναίνεση των κηδεμόνων. Σε περίπτωση που σταλεί για συμπλήρωση, μέσω των μαθητών, υπεύθυνη δήλωση με την οποία να ζητείται η συναίνεση των γονέων / κηδεμόνων για τη συμμετοχή του παιδιού σε εκπαιδευτική εκδρομή, θα πρέπει να προσέλθουν εγκαίρως στο σχολείο για να την καταθέσουν. Σε περίπτωση που αυτό δεν καταστεί δυνατόν θα πρέπει να επικοινωνήσουν τηλεφωνικά με το σχολείο ώστε να επιβεβαιώσουν αν συναινούν στη συμμετοχή του παιδιού τους στην εκπαιδευτική εκδρομή

**5. Συνεργασία Σχολείου - Οικογένειας - Συλλόγου Γονέων/Κηδεμόνων - Επικοινωνία κηδεμόνων με το σχολείο**

Το Σχολείο πρέπει να βρίσκεται σε αγαστή συνεργασία με την οικογένεια του μαθητή/της μαθήτριας, με τον Σύλλογο Γονέων/Κηδεμόνων και Φορέων, των οποίων όμως ο ρόλος

πρέπει να είναι διακριτός. Κάθε φορά που δημιουργείται θέμα το οποίο σχετίζεται με συγκεκριμένο μαθητή/συγκεκριμένη μαθήτρια, ο πρώτος που θα πρέπει να ενημερωθεί σχετικά είναι ο γονέας/κηδεμόνας, ο οποίος θα πρέπει να συνεργαστεί με το Σχολείο.

Για κάθε ζήτημα που αφορά τη φοίτηση του παιδιού στο σχολείο, για ενδεχόμενα προβλήματα, προβληματισμούς ή απορίες, μη διστάσετε να απευθυνθείτε στο σχολείο, να ενημερωθείτε για την φοίτηση και την εν γένει απόδοση και συμπεριφορά του παιδιού σας. Μετά την οριστικοποίηση του προγράμματος και την τοποθέτηση όλων των καθηγητών θα ενημερωθείτε για το ακριβές ωράριο και τις ώρες που δέχεται ο κάθε ένας. Είναι πολύ σημαντικό για το καλό των μαθητών και την πρόοδό τους να οικοδομηθούν σχέσεις εμπιστοσύνης και συνεργασίας ανάμεσα στους εκπαιδευτικούς και τους κηδεμόνες. Αυτό όμως προϋποθέτει να είσαστε κοντά στο σχολείο και να ενημερώνεστε για την φοίτηση των παιδιών σας!

Να έχετε υπόψη ότι το **τηλέφωνο του σχολείου είναι το : 2651047544**, η διεύθυνση ηλεκτρονικής αλληλογραφίας (**e-mail**) είναι:**mail@gym-anatol.ioa.sch.gr** και η ηλεκτρονική σελίδα στην οποία αναρτώνται σημαντικές ανακοινώσεις, προγράμματα διδασκαλίας, ώρες επικοινωνίας με τους διδάσκοντες και διάφορα νέα από εκδηλώσεις και δραστηριότητες που αφορούν  τη σχολική ζωή είναι:[**http://gym-anatol.ioa.sch.gr**](http://gym-anatol.ioa.sch.gr)

**6. Ποιότητα του σχολικού χώρου**

Ένας από τους στόχους του Σχολείου πρέπει να είναι η καλλιέργεια της αίσθησης της ευθύνης στους μαθητές/ στις μαθήτριες σε ό,τι αφορά την ποιότητα του σχολικού χώρου. Καθαροί και συντηρημένοι χώροι αιθουσών, εργαστηρίων, του αύλειου χώρου, της σχολικής περιουσίας, κλπ. διαμορφώνουν τον περιβάλλοντα χώρο μέσα στον οποίο είναι δυνατόν να καλλιεργηθεί η ψυχή του παιδιού. Φθορές, ζημιές και κακή χρήση της περιουσίας του Σχολείου αποδυναμώνουν τις εκπαιδευτικές δυνατότητές του και παιδαγωγικά εθίζουν τον μαθητή/τη μαθήτρια στην αντίληψη της απαξίωσης της δημόσιας περιουσίας.

Επίσης, η διάπραξη κλοπών εντός του χώρου του σχολείου συνιστά σοβαρή αντικοινωνική συμπεριφορά που διαταράσσει τις σχέσεις στη σχολική ζωή και ως εκ τούτου η κοινότητα θα παρεμβαίνει δραστικά προς αντιμετώπισή της. Προς αποφυγή αυτού του φαινομένου κρίνεται σκόπιμο οι μαθητές να μην φέρουν επάνω τους ή μέσα στις τσάντες τους πολύτιμα είδη (κινητό, ρολόγια, σκουλαρίκια κλπ) ή αρκετά χρήματα. Επιπλέον, η κοινή και συλλογική ευθύνη που έχουν για το χώρο που μοιράζονται με τους συμμαθητές τους ορίζει το σεβασμό του σχολικού κτιρίου (εσωτερικά και εξωτερικά) καθώς και του σχολικού εξοπλισμού (έδρες, φώτα, καρέκλες, αθλητικό υλικό κ.λ.π.). Μαθητής/Μαθήτρια που προκαλεί φθορά στην περιουσία του Σχολείου, ελέγχεται για τη συμπεριφορά αυτή και η δαπάνη αποκατάστασης βαρύνει τον κηδεμόνα του ή τον ίδιο.

**Σχολικά Συμβούλια**

Οι μαθητές έχουν, με βάση το νόμο, το δικαίωμα του συνδικαλισμού, δηλαδή να εκλέγουν 5μελή και 15μελή συμβούλια. Η πολιτεία με τον τρόπο αυτό τους αναγνωρίζει ως άτομα ικανά να αποφασίζουν και να λαμβάνουν χρήσιμες αποφάσεις και για τον εαυτό τους και για το σχολείο τους. Οφείλουν να αναφέρουν προς τη Διεύθυνση ή το Σύλλογο διδασκόντων, μέσα από τις συνελεύσεις των τμημάτων τους, τα πιθανά προβλήματα που αντιμετωπίζουν και να υποβάλλουν προτάσεις ή ζητήματα προς συζήτηση.

**Διαδικασία Αξιολόγησης Μαθητών**

**1.** Τα μαθήματα που διδάσκονται στο Γυμνάσιο κατατάσσονται σε τρεις ομάδες.

**Η πρώτη ομάδα (Ομάδα Α') περιλαμβάνει τα εξής μαθήματα:** 1) Νεοελληνική Γλώσσα και Γραμματεία (Γλωσσική Διδασκαλία και Νεοελληνική Λογοτεχνία), 2) Αρχαία Ελληνική Γλώσσα και Γραμματεία (Αρχαία Ελληνική Γλώσσα και Αρχαία Ελληνικά Κείμενα από Μετάφραση), 3) Ιστορία. 4) Μαθηματικά, 5) Φυσική, 6) Βιολογία, 7) Αγγλικά.

**Η δεύτερη ομάδα (Ομάδα Β') περιλαμβάνει τα εξής μαθήματα:** 1) Γεωλογία-Γεωγραφία, 2) Χημεία, 3) Κοινωνική και Πολιτική Αγωγή, 4) Θρησκευτικά, , 5) Δεύτερη ξένη γλώσσα, 6) Τεχνολογία - Πληροφορική, και 7) Οικιακή Οικονομία.

**Η τρίτη ομάδα (Ομάδα Γ') περιλαμβάνει τα εξής μαθήματα:** 1) Μουσική – Καλλιτεχνικά 2) Φυσική Αγωγή.

Από το σχολικό έτος 2021-2022 ξεκίνησε και η διδακτική ενότητα **“Εργαστήρια Δεξιοτήτων”** βάσει των λεγόμενων δεξιοτήτων του 21ου αιώνα: δεξιότητες της ζωής (life skills), ήπιες δεξιότητες (soft skills) και δεξιότητες τεχνολογίας και επιστήμης. Ενδεικτικά, οι σύγχρονες δεξιότητες περιλαμβάνουν την κριτική σκέψη, τη δημιουργικότητα, τη συνεργασία, την επικοινωνία, την ευελιξία και την προσαρμοστικότητα, την πρωτοβουλία, την οργανωτική ικανότητα, την ενσυναίσθηση και τις κοινωνικές δεξιότητες, την επίλυση προβλημάτων, τον ψηφιακό και τεχνολογικό γραμματισμό. Οι δεξιότητες που καλλιεργούνται μπορούν να κατηγοριοποιηθούν στους τέσσερις (4) ακόλουθους Κύκλους Δεξιοτήτων:

**Α) Δεξιότητες 21 ου αιώνα**

**Β) Δεξιότητες ζωής**

**Γ) Δεξιότητες της τεχνολογίας, της μηχανικής και της επιστήμης**

**Δ) Δεξιότητες του νου**

Τα Εργαστήρια Δεξιοτήτων, λόγω του ιδιαίτερου χαρακτήρα τους, δεν αξιολογούνται με τον παραδοσιακό τρόπο, αλλά δίνεται έμφαση στην περιγραφική αξιολόγηση και τη σύνταξη φακέλου επιτευγμάτων (portfolio) από την μαθήτρια και τον μαθητή. Η διαδικασία αξιολόγησης των δεξιοτήτων λειτουργεί διαμορφωτικά και αναδεικνύει τις προτεραιότητες που θα πρέπει να τεθούν κατά το σχεδιασμό των Σχεδίων Δράσης της Σχολικής Μονάδας.

**Για την αξιολόγηση της επίδοσης του μαθητή κατά τη διάρκεια των τετραμήνων συνεκτιμώνται τα παρακάτω κριτήρια:** **α)**η συνολική συμμετοχή του μαθητή στη μαθησιακή διδασκαλία), από την οποία ο εκπαιδευτικός σχηματίζει εικόνα για τις γνώσεις, την κατανόηση εννοιών και φαινομένων, τις δεξιότητες επίλυσης προβλήματος, τις επικοινωνιακές δεξιότητες, την κριτική σκέψη, τη δημιουργικότητα κτλ., **β)**οι εργασίες που εκτελεί ο μαθητής στο πλαίσιο της καθημερινής μαθησιακής διαδικασίας στο σχολείο ή στο σπίτι, ατομικά ή ομαδικά, **γ)**οι συνθετικές δημιουργικές εργασίες, ατομικές ή ομαδικές, οι διαθεματικές εργασίες, **δ)**οι ωριαίες γραπτές δοκιμασίες, **ε)**οι ολιγόλεπτες γραπτές δοκιμασίες (τεστ).

**Όσον αφορά τις ωριαίες γραπτές δοκιμασίες αυτές είναι:** **α)** προειδοποιημένες, αν έπονται μιας ανακεφαλαίωσης και καλύπτουν ευρύτερη διδακτική ενότητα για την οποία έχουν διατεθεί μέχρι τέσσερις (4) διδακτικές ώρες ή **β)**μη προειδοποιημένες, αν καλύπτουν την ύλη που διδάχθηκε στο αμέσως προηγούμενο μάθημα.

Στα μαθήματα της Ομάδας Α΄ και της Ομάδας Β΄ διενεργείται μία (1) ωριαία γραπτή δοκιμασία κατά τη διάρκεια του πρώτου τετραμήνου και μία (1) κατά τη διάρκεια του δεύτερου τετραμήνου. Κατά το δεύτερο τετράμηνο ο διδάσκων μάθημα της ομάδας Β΄ μπορεί να επιλέξει, αντί της διεξαγωγής ωριαίας γραπτής δοκιμασίας σε κάποιο τμήμα ή κάποια τμήματα, την ανάθεση μιας συνθετικής δημιουργικής εργασίας μικρής έκτασης στους μαθητές του τμήματος ή των τμημάτων. Ειδικά για το μάθημα της Πληροφορικής, κατά τη διάρκεια του πρώτου τετραμήνου διενεργείται μία (1) ωριαία γραπτή δοκιμασία και κατά τη διάρκεια του δεύτερου τετραμήνου δεν διενεργείται ωριαία γραπτή δοκιμασία, αλλά ανατίθεται σε κάθε μαθητή η εκπόνηση συνθετικής δημιουργικής εργασίας μικρής έκτασης. Στα μαθήματα της Ομάδας Γ΄ δεν διενεργείται καμιά ωριαία γραπτή δοκιμασία.

Μαθητής που, για οποιοδήποτε λόγο, αποδεικνύεται από ειδικό Διαγνωστικό Κέντρο ότι δεν μπορεί να εξεταστεί γραπτώς, εξετάζεται προφορικά και αξιολογείται με βάση μόνο την προφορική εξέταση .

**Προαγωγή – Παραπομπή – Απόρριψη μαθητών**

Από 1η έως 15 Ιουνίου η σχολική μονάδα ολοκληρώνει τις εξής διαδικασίες:

**α)** την πρώτη εξεταστική περίοδο στην οποία διεξάγονται οι γραπτές προαγωγικές και απολυτήριες εξετάσεις στα μαθήματα της Ομάδας Α'. Η διάρκεια των γραπτών προαγωγικών και απολυτηρίων εξετάσεων είναι δίωρη για όλα τα εξεταζόμενα μαθήματα, εκτός από τα μαθήματα της Νεοελληνικής Γλώσσας και Γραμματείας και της Αρχαίας Ελληνικής Γλώσσας και Γραμματείας, των οποίων οι δύο αντίστοιχοι κλάδοι, Γλωσσική Διδασκαλία-Νεοελληνική Λογοτεχνία και Αρχαία Ελληνική Γλώσσα-Αρχαία Ελληνικά Κείμενα από Μετάφραση, συνεξετάζονται σε τρίωρη εξέταση. Με απόφαση του Υπουργού Παιδείας και Θρησκευμάτων, η οποία εκδίδεται ύστερα από εισήγηση του Ινστιτούτου Εκπαιδευτικής Πολιτικής, καθορίζεται ο τρόπος διεξαγωγής και το περιεχόμενο της τρίωρης εξέτασης του μαθήματος της Αρχαίας Ελληνικής Γλώσσας και Γραμματείας, ο τρόπος διατύπωσης των θεμάτων και ο τρόπος βαθμολόγησης των δοκιμίων, καθώς και κάθε άλλο σχετικό με την εξέταση αυτή θέμα.

β**)**τη δεύτερη εξεταστική περίοδο στην οποία διεξάγονται επαναληπτικές εξετάσεις πριν από την έναρξη των μαθημάτων τον Σεπτέμβριο σε όσα μαθήματα παραπέμφθηκαν μαθητές σε επαναληπτική εξέταση, οι οποίες είναι γραπτές και προφορικές για τα μαθήματα της Ομάδας Α' και προφορικές για τα υπόλοιπα μαθήματα.

**Βαθμός ετήσιας επίδοσης**

Ο μαθητής κρίνεται άξιος προαγωγής ή απόλυσης, i) όταν έχει σε κάθε μάθημα βαθμό ετήσιας επίδοσης τουλάχιστον δέκα (10) ή ii) όταν έχει γενικό μέσο όρο βαθμών ετήσιας επίδοσης τουλάχιστον δεκατρία (13). Αν δεν πληρούνται οι παραπάνω προϋποθέσεις προαγωγής ή απόλυσης, ο μαθητής παραπέμπεται το πρώτο δεκαήμερο του Σεπτεμβρίου, πριν την έναρξη των μαθημάτων του επόμενου σχολικού έτους, δηλαδή στη δεύτερη εξεταστική περίοδο, σε επαναληπτική εξέταση στα μαθήματα στα οποία ο βαθμός ετήσιας επίδοσής του είναι μικρότερος από δέκα (10), εφόσον ο αριθμός των μαθημάτων αυτών δεν υπερβαίνει τα τέσσερα (4). Αν δεν πληρούνται οι παραπάνω προϋποθέσεις προαγωγής ή απόλυσης και ο μαθητής έχει βαθμό ετήσιας επίδοσης μικρότερο από δέκα (10) σε περισσότερα από τέσσερα (4) μαθήματα, τότε δεν κρίνεται άξιος προαγωγής ή απόλυσης, δεν παραπέμπεται σε επαναληπτική εξέταση και επαναλαμβάνει την τάξη.

Οι μαθητές με αναπηρία και ειδικές εκπαιδευτικές ανάγκες, οι οποίοι εξετάζονται με βάση τις διατάξεις της με αρ. πρ. 28722/Γ2/12-3-2010 υπουργικής απόφασης (Β' 276), προάγονται ή απολύονται, με μείωση του προβλεπόμενου μέσου όρου βαθμών ετήσιας επίδοσης σε δώδεκα (12)".

**Η Αναπληρώτρια Δ/ντρια** ΘΑΝΑΣΗ ΕΥΦΡΟΣΥΝΗ